தொரெசு நீரிணைத் தீவு மக்கள்

**தொரெசு நீரிணைத் தீவு மக்கள்** (*Torres Strait Islanders*) என்போர் தொரெசு நீரிணைத் தீவுகளில் வாழும் மெலனீசிய மக்கள் ஆவர். இத்தீவுகள் ஆத்திரேலியாவின் குயின்சுலாந்து மாநிலத்தின் ஒரு பகுதி ஆகும். ஆத்திரேலியாவின் பிற பகுதிகளில் உள்ள ஆத்திரேலியத் தொல்குடியின மக்களிடமிருந்து இனரீதியாக வேறுபட்டவர்கள், இவர்கள் பெரும்பாலும் ஆத்திரேலியப் பழங்குடிகளாக தொல்குடியனருடன் குழுவாக உள்ளனர். இன்று, தீவுகளை விட (சுமார் 4,500) ஆத்திரேலியாவின் முதன்மை நிலப்பகுதியில் (கிட்டத்தட்ட 28,000) அதிகமான தொரெசு நீரிணைத் தீவுவாசிகள் வாழ்கின்றனர்.

தொரெசு நீரிணைத் தீவு மக்கள் என்ற பரந்த பெயரில், புவியியல், கலாச்சாரப் பிரிவுகளின் அடிப்படையில் ஐந்து தனித்துவமான மக்கள் உள்ளனர். இவர்களில் கலாவ் லகாவ் யா, மெரியம் மிர் ஆகிய இரண்டு முக்கிய பழங்குடி மொழிக் குழுக்கள் உள்ளன. தொரெசு நீரிணைக் கிரியோல் மொழி வணிக மொழியாகவும் பரவலாகப் பேசப்படுகிறது. தீவின் கலாச்சாரத்தின் மையமானது பப்புவோ-ஆசுத்திரோனீசியம் ஆகும், அத்துடன் இவர்கள் மரபுவழியாக கடற்பயண மக்கள் ஆவர். ஒரு வலுவான கலை கலாச்சாரம் இவர்களுக்கு உள்ளது, குறிப்பாக சிற்பம், அச்சு தயாரித்தல், முகமூடி தயாரித்தல் ஆகியவையாகும்.

## மக்கள்தொகையியல்

133 தீவுகளில் 38 தீவுகளில் மட்டுமே மக்கள் வசிக்கின்றனர். அண்டைய பிரதேசங்களான பப்புவா நியூ கினி, இந்தோனேசியா, பசிபிக் தீவுகள் ஆகியவற்றிடம் இருந்து வேறுபடுத்தும் வகையில், தொரெசு நீரிணைத் தீவுகள் பண்பாடு ரீதியாகத் தனித்துவமானது. ஆசிய, பசிபிக் தீவு வணிகர்களை பல ஆண்டுகளாக பெச்சே-டி-மெர், முத்தின் தாய், துரோச்சசு-ஓட்டு மீன் தொழில்களுக்கு ஈர்த்து, இன்று இத்தீவுகள் பன்முகக் கலாச்சாரம் கொண்டவையாகக் காணப்படுகின்றன.

2016 ஆத்திரேலிய மக்கள்தொகைக் கணக்கெடுப்பின்படி, இத்தீவுகளில் 4,514 பேர் வசிக்கின்றனர். இவர்களில் 91.8% மக்கள் தொரெசு நீரிணைத் தீவு மக்கள் அல்லது தொல்குடி மக்கள். (64% மக்கள் தொரெசு நீரிணைத் தீவினர், 8.3% ஆத்திரேலியத் தொல்குடிகள், 6.5% பப்புவா நியூ கினியர், 3.6% ஏனைய ஆத்திரேலியர்கள், 2.6% "கடல்சார் தென்கிழக்கு ஆசியர்" ஆவர். 2006 இல், 6,800 தொரெசு நீரிணைத் தீவு மக்கள் தொரெசு நீரிணைப் பகுதியில் வசித்தனர்.

2016 மக்கள்தொகைக் கணக்கெடுப்பின்படி ஆத்திரேலியா முழுவதிலும் உள்ள தொரெசு நீரிணைத் தீவு வம்சாவளியினர் எனத் தங்களை அடையாளப்படுத்திக் கொள்ளும் மக்கள் 32,345 ஆக இருந்தனர், அதே வேளையில், தொரெசு நீரிணைத் தீவு, தொல்குடியின வம்சாவளியைச் சேர்ந்தவர்கள் மேலும் 26,767 ஆக இருந்தனர் (2016 இன் முறையே 29,515 மற்றும் 17,810 உடன் ஒப்பிடும்போது).

தொரெசு நீரிணைத் தீவுவாசிகளினதும் தொல்குடி ஆத்திரேலியர்களினதும் ஐந்து சமூகங்கள் குயின்சுலாந்தின் முக்கிய நிலப்பகுதியின் கரையோரப் பகுதியில் முக்கியமாக கேப் யோர்க்கின் வடக்கு மூவலந்தீவுப் பகுதியில் உள்ள பமாகா, சீசியா, இஞ்சினூ, உமாகிகோ, நியூ மாப்பூன் ஆகிய இடங்களில் வாழ்கின்றனர்.

தீவுவாசிகளுக்கு ஐரோப்பிய நோய்களுக்கு இயற்கையான நோய் எதிர்ப்பு சக்தி இல்லாததால், சூன் 1875 இல் தட்டம்மைத் தொற்றுநோய் மக்கள்தொகையில் 25% ஆனோரைக் கொன்றது, சில தீவுகளில் 80% வரையிலான மக்கள் உயிரிழந்தனர்.

## நிர்வாகம்
20-ஆம் நூற்றாண்டின் பிற்பகுதி வரை, இந்தத் தீவுவாசிகள் தேர்ந்தெடுக்கப்பட்ட உள்ளாட்சி சபைகளால் நிர்வகிக்கப்பட்டு வந்தனர், இது ஓரளவு பாரம்பரிய கிறித்துவத்திற்கு-முந்தைய உள்ளூர் அரசாங்கத்தையும், ஓரளவு கிறித்துவ மறைப்பணி மேலாண்மை அமைப்பையும் அடிப்படையாகக் கொண்டது.

தற்போது, 1994 இல் நிறுவப்பட்ட டோரெசு நீரிணை பிராந்திய ஆணையம் என்ற ஆத்திரேலிய அரசாங்க அமைப்பானது, தேர்ந்தெடுக்கப்பட்ட 20 பிரதிநிதிகளை உள்ளடக்கியது. இது தீவுகளை மேற்பார்வை செய்கிறது, இதன் முதன்மை செயல்பாடு இப்பகுதி மக்களின் பொருளாதார, சமூக, கலாச்சார வளர்ச்சியை வலுப்படுத்துவதாகும்.

இதனை விட, தொரெசு நீரிணைத் தீவுவாசிகள் குடிபெயர்ந்து வசிக்கும் குயின்சுலாந்து பகுதிகளை நிர்வகிக்கும் குயின்சுலாந்து உள்ளாட்சி அமைப்புகளும் உள்ளன.

## இனம்

தொரெசு நீரிணைத் தீவுவாசிகள் மெலனீசிய வம்சாவளியைச் சேர்ந்தவர்கள், ஆத்திரேலியாவின் பெருநிலப்பகுதி மற்றும் சில ஆத்திரேலியத் தீவுகளில் உள்ள தொல்குடி ஆத்திரேலியர்களிடமிருந்து இவர்கள் வேறுபட்டவர்கள். இவர்கள் நியூ கினி மக்களுடன் சில மரபணு, கலாச்சார பண்புகளை பகிர்ந்து கொள்கின்றனர்.

தேசியக் கொடியில் உள்ள ஐந்து புள்ளிகள் கொண்ட விண்மீன் ஐந்து கலாச்சாரக் குழுக்களைக் குறிக்கிறது; மற்றொரு தகவல், இது தொடக்கத்தில் தீவுகளின் ஐந்து குழுக்களைக் குறிக்கிறது எனக் கருதுகிறது, ஆனால் இன்று (2001 வரை) இது ஐந்து முக்கிய அரசியல் பிரிவுகளைக் குறிக்கிறது.

குடியேற்றக் காலத்திற்கு முந்தைய தீவு மக்கள் ஒரே மாதிரியான குழுவாக இருக்கவில்லை, அதுவரை தங்களை ஒரு தனி மக்களாக கருதவில்லை. இவர்கள் பப்புவா நியூ கினி மக்களுடன் நெருங்கிய தொடர்பு கொண்டுள்ளனர், நோரெசு நீரிணையின் பல தீவுகள் ஆத்திரேலியாவை விட பப்புவா நியூ கினிக்கு மிக அருகில் உள்ளன, அதே போல் ஆத்திரேலியக் கண்டத்தில் உள்ள கேப் யார்க்கின் வடக்கு முனையிலும் உள்ளன.

இன-மொழியியல் குழுக்களில் அடங்கும் மக்கள்:
*படு மக்கள், மத்திய-மேற்கு படு தீவை அடிப்படையாகக் கொண்டவர்கள்.
*கௌராரெக், கீழ் மேற்குத் தீவுவாசிகள், முரலாக் (பிரின்ஸ் ஆஃப் வேல்ஸ் தீவு) குழுவை அடிப்படையாகக் கொண்டவர்கள்.
*முபியாக் அல்லது முவிகிப்கால் மக்கள், பல தீவுகளில் வாழ்கின்றனர்..
*மெரியாம் மக்கள், மரே தீவு (மெர் தீவு என்றும் அழைக்கப்படுகிறது), தபார் தீவு உட்படப் பல உள் கிழக்குத் தீவுகளில் வாழ்கின்றனர்.

## மொழிகள்

இத்தீவுகளில் இரண்டு தனித்துவமான பூர்வீக மொழிகள் பேசப்படுகின்றன, அதே போல் ஒரு கிரியோல் மொழியும் பேசப்படுகின்றது.

மேற்கு-மத்திய தொரெசு நீரிணை மொழி, அல்லது 'கலாவ் லகாவ் யா' என்னும் மொழி தென்மேற்கு, மேற்கு, வடக்கு மற்றும் மத்திய தீவுகளில் பேசப்படுகிறது; மேலும் ஒரு பேச்சுவழக்கு, காலா கவா யா (மேல் மேற்கு, மேற்கு) ஆகியவற்றை வேறுபடுத்தி அறியலாம். இது ஆத்திரேலியாவின் பாமா-நியுங்கன் மொழிக் குடும்பத்தைச் சேர்ந்தது.

மெரியாம் மிர் மொழி கிழக்குத் தீவுகளில் பேசப்படுகிறது. இது நான்கு கிழக்கு திரான்சு-பிளை மொழிகளில் ஒன்றாகும், மற்ற மூன்று பப்புவா நியூ கினியில் பேசப்படுகின்றன.

இவற்றை விட, தொரெசு நீரிணைக் கிரியோல் என்ற ஆங்கிலத்தை அடிப்படையாகக் கொண்ட கிரியோல் மொழியும் பேசப்படுகிறது.

## பண்பாடு
தொல்லியல், மொழியியல், நாட்டுப்புற வரலாற்று சான்றுகள் தீவுப் பண்பாட்டின் மையக்கரு பப்புவோ-ஆசுத்திரோனீசிய மக்கள் என்பதைக் குறிக்கிறது. மக்கள் நீண்ட காலமாக விவசாயிகளாக இருந்தனர் (எடுத்துக்காட்டாக, ஆரீட் தீவில் உள்ள புகையிலைத் தோட்டங்கள்) அத்துடன் வேட்டையாடுதலில் ஈடுபட்டுள்ளனர். துகோங், ஆமைகள், நண்டுகள், மட்டி, பாறை மீன்கள், காட்டுப் பழங்கள், காய்கறிகள் பாரம்பரியமாக வேட்டையாடப்பட்டு சேகரிக்கப்பட்டு, அவர்களின் வாழ்வாதார வாழ்க்கை முறையின் ஒரு முக்கிய பகுதியாகவே உள்ளன. பாரம்பரிய உணவுகள் தீவுகளில் வசிக்காவிட்டாலும் கூட விழாக்களிலும் கொண்டாட்டங்களிலும் முக்கியப் பங்கு வகிக்கின்றன. துகோங், ஆமை வேட்டை, மீன்பிடித்தல் ஆகியவை கடலுடன் நெருக்கமாக தொடர்புடைய தீவுவாசிகளின் பாரம்பரியத்தைத் தொடர்வதற்கான ஒரு வழியாகக் காணப்படுகின்றன. இத்தீவுகள் நீண்ட காலமாக வணிகம் மூலமும், உலகின் பிற பகுதிகளான கிழக்கு, மேற்குப் பகுதிகளிலிருந்து வந்த ஆய்வாளர்களுடனும் தொடர்பு கொண்டுள்ளன, இது அவர்களின் வாழ்க்கை முறை, பண்பாட்டைப் பாதித்துள்ளது.

தொரெசு நீரிணையின் பழங்குடி மக்கள் தனித்துவமான பண்பாட்டைக் கொண்டுள்ளனர், அவர்கள் வாழும் வெவ்வேறு தீவுகளில் சிறிய மாறுபாடுகளைக் கொண்டுள்ளனர். பண்பாட்டு நடைமுறைகள் ஆத்திரேலியத் தொல்குடிகள், பப்புவான் பண்பாட்டுடன் ஒற்றுமைகளைப் பகிர்ந்து கொள்கின்றன. வரலாற்று ரீதியாக, அவர்கள் வாய்வழிப் பாரம்பரியத்தைக் கொண்டுள்ளனர், கதைப் பாடல், நடனம், சடங்கு நிகழ்ச்சிகள் மூலம் பரிமாறப்பட்டு தொடர்பு கொள்ளப்படுகின்றன. ஒரு கடல்சார் மக்களாக, கடல், வானம், நிலம் ஆகியன அவர்களின் கதைகளிலும் கலைகளிலும் வலுவாக இடம்பெறுகின்றன.

## குறிப்பிடத்தக்க மக்கள்
* செயற்பாட்டாளர்கள்
** எடி மாபோ, நில உரிமை குறித்த ஆத்திரேலியச் சட்டத்தை இப்போது வகைப்படுத்தும் ஒரு மைல்கல் முடிவில் முக்கியப் பங்கு வகித்தவர்.

## மேற்கோள்கள்

## வெளி இணைப்புகள்
*Torres Strait Regional Authority
*'The Coming of the Light' Celebrating 150 years of Christianity in the Torres Strait 1 July 2021 – John Oxley Library Blog, State Library of Queensland. 
*ReTold: a retelling of stories and songs from Myths and Legends of the Torres Strait by Margaret Lawrie 2010 – State Library of Queensland 
*Strait Home / State Library of Queensland 


மக்கள்